**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS TARYBOS 2017 M. GRUODŽIO 21 D. SPRENDIMO NR. T2-337 „DĖL KLAIPĖDOS MIESTO SAVIVALDYBĖS PREMIJŲ UŽ MIESTUI AKTUALIUS IR PRITAIKOMUOSIUS DARBUS KLAIPĖDOS AUKŠTŲJŲ MOKYKLŲ ABSOLVENTAMS SKYRIMO NUOSTATŲ PATVIRTINIMO“ PAKEITIMO**

**1. Parengto projekto tikslai ir uždaviniai.**

Sprendimo projekto tikslas – patvirtinti naujos redakcijos Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo nuostatus (toliau – Nuostatai)

Uždaviniai:

• Patvirtinti naują premijų skyrimo tvarką visoms Klaipėdos aukštosioms mokykloms įtraukiant ir Klaipėdos universitetą.

• Atsisakyti popierinių darbų teikimo Savivaldybės administracijai;

**2.  Projekte aptartų klausimų teisinis reglamentavimas.**

Klaipėdos miesto savivaldybės tarybos 2017 m. gruodžio 21 d. sprendimas Nr. T2-337 „Dėl Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo nuostatų patvirtinimo“.

**3. Siūlomos naujos teisinio reglamentavimo nuostatos ir laukiami rezultatai.**

Siūlomi nauji Nuostatų pakeitimai:

* Keičiamas Nuostatų 1 punktas, kuriuo nustatoma, kad premijų skyrimo tvarka galioja visoms Klaipėdos aukštosioms mokykloms neišskiriant Klaipėdos universiteto. Pakeitimai vykdomi dėl antikorupcinio vertinimo metu pateiktų pastabų. Antikorupcinis vertinime pažymėta, kad Klaipėdos universiteto išskyrimas galimai sudaro diskriminaciją ir nelygias galimybes.
* Keičiamas punktas dėl popierinių darbų pateikimo. Nurodoma, kad aukštosios mokyklos atrinktus darbus pateikia Savivaldybei naudojantis nacionaline elektroninių pranešimų ir elektroninių dokumentų pristatymo fiziniams ir juridiniams asmenims sistema „E. pristatymas“ (toliau – E. pristatymo sistema), PDF formatu originalo spalva. Punktas keičiamas dėlto, kad siekiama optimizuoti premijų konkurso procesus. Elektroninių dokumentų pateikimo būdas užtrunka greičiau negu popierinių. Taip pat elektroninių būdu pateikiami dokumentai yra iš karto tiesiogiai registruojami sistemoje, sumažinama neskaidrumo priimant darbus galimybė.
* Keičiamas 6 punktas ir nurodoma, kad Savivaldybės administracija savo siūlomas temas pateikia iki gegužės 1 d. Atsižvelgiama į aukštųjų mokyklų atstovų prašymą temas pateikti anksčiau, nes studentai savo baigiamųjų darbų temas derina iki vasaros pradžios.
* Keičiamas 15 punktas ir nurodoma, kad Komisijos darbo reglamentas tvirtinamas mero potvarkiu. Punktas keičiamas nes siekiama sudaryti lankstesnes Reglamento keitimo sąlygas
* Keičiamas 24 punktas ir nurodoma, kad gali būti paskirstyta iki 15 premijų. Ši nuostata atsiranda dėlto, kad naikinami Piniginių premijų Klaipėdos universiteto studentams už miestui aktualius ir pritaikomuosius darbus skyrimo nuostatai, kuriais būdavo skiriamos 5 premijos už miestui aktualius ir pritaikomuosius darbus tik Klaipėdos universiteto studentams.
* **4. Numatomo teisinio reguliavimo poveikio vertinimas.**

Numatomas teigiamas poveikis Savivaldybės administracijos darbui, nes nebelieka popierinių darbų. Savivaldybės administracijos specialistams nebereikės iš laikmenų perkelti studentų darbų į kompiuterį bei jų archyvuoti.

Neigiamų pasekmių nenumatoma

**5. Projektui įgyvendinti reikalingas kitų teisės aktų keitimas, naujų teisės aktų priėmimas.**

Jaunimo ir bendruomenių reikalų koordinavimo grupė parengs sutarties, nešališkumo deklaracijos bei vertinimo formas, kurios bus tvirtinamos Savivaldybės administracijos direktoriaus įsakymu. Komisijos darbo reglamentas bus tvirtinamas Savivaldybės mero potvarkiu.

**6. Biudžeto lėšų poreikis projektui įgyvendinti, lėšų sutaupymo galimybės įgyvendinant projektą, finansavimo šaltiniai.**

Šiuo metu lėšos numatytos Jaunimo ir bendruomenių politikos plėtros programoje Nr. 09. 500x15 premijų=7500 Eur.

**7. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas.**

Sprendimo projektas suderintas Klaipėdos miesto savivaldybės administracijoje.

**8. Kiti sprendimui priimti reikalingi pagrindimai, skaičiavimai ir paaiškinimai.**

Jaunimo ir bendruomenių reikalų koordinavimo

grupės jaunimo reikalų koordinatorė (grupės vadovė) Aistė Valadkienė